SKRIFTLIG FORESPØRGSEL E-1967/01

af Mihail Papayannakis (GUE/NGL) til Kommissionen

(5. juli 2001)

Om: Offentlige arbejder ved Krafsidonas-floden

Med denne forespørgsel vender jeg tilbage til projektet vedrørende overdækning af Krafsidonas-floden (forespørgsel E-1162/89(1) og E-1835/90(2)). Som det fremgår af klager har Volos kommune tilkendegivet sin plan om at bygge en motorvej ved Krafsidonas-floden. Med gennemførelsen af disse indgreb skabes der en indre ringvej, som på grund af den store trafikbyrde, den vil komme til at bære, vil medføre miljømæssig og social forringelse af et stort område i centrum af byområdet Volos-Nea Ionia.

Under henvisning til, at Krafsidonas-området har modtaget støtte fra Life-programmet til miljømæssig, kulturel og social udvikling, bedes Kommissionen oplyse følgende: Vil der blive brugt fællesskabsmidler til gennemførelsen af dette konkrete projekt, og er disse arbejder i overensstemmelse med rammelov 1650/86 om miljøbeskyttelse og direktiv 85/337/EØF(3)?

(1) EFT C 139 af 7.6.1990, s. 30.

(2) EFT C 45 af 25.2.1991, s. 30.

(3) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(8. oktober 2001)

Inden for rammerne af programmerne for det finansielle instrument for miljøet (LIFE) fik kommunen Volos-Néa Ionia tildelt midler til gennemførelse af projekt 93/GR/4518 vedrørende genopretning af bredderne langs floden Kravsindonas. Dette projekt afsluttedes den 21. maj 1997 med et godt resultat.

Den 6. juli 2000 protesterede en borgergruppe i Volos-Néa Ionia med udgangspunkt i en række avisudklip samt en iværksat forundersøgelse mod kommunens hensigt om at anlægge en ringvej, som delvis skulle finansieres med midler fra fællesskabsstøtterammen for tidsrummet 2000-2006. I og med at denne vej skulle anlægges i det område, der var omfattet af LIFE-projekt 93/GR/4518, kunne den bringe projektresultaterne i fare og skade det lokale miljø.

Ifølge de forhåndenværende oplysninger indgår det pågældende vejprojekt ikke blandt de projekter, som finansieredes over fællesskabsstøtterammen for perioden 1994-1999. For så vidt angår støtterammen for perioden 2000-2006, har myndighederne i regionen Thessalien indtil nu ikke modtaget nogen anmodning om samfinansiering af et sådant projekt over Den Europæiske Regionaludviklingsfond (EFRU). Skulle de få tilstillet en sådan anmodning, vil den blive vurderet i forhold til den gældende nationale lovgivning og fællesskabslovgivning. Det skal ligeledes understreges, at lignende betingelser for samfinansiering af projekter vil indgå i vurderingskriterierne for de operative programmer. Disse kriterier er netop ved at blive færdigbehandlet af de græske myndigheder inden for rammerne af disses forpligtelser i medfør af Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1).

Den 2. august 2000 reagerede Kommissionen på borgernes protest, idet den anmodede kommunen Volos-Néa Ionia om en forklaring i dennes egenskab af tidligere modtager af midler fra LIFE-programmet og initiativtager til det pågældende projekt. Trods en rykkerskrivelse fremsendt den 22. maj 2001 er der til dato ikke indløbet svar fra de pågældende kommunale myndigheder. Derfor vil der nu blive sendt et brev til de græske myndigheder med anmodning om en forklaring vedrørende projektet. Når Kommissionen har modtaget et svar, vil den undersøge, om der er tale om nogen uforenelighed med fællesskabsbestemmelserne, navnlig med Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(2), og om nødvendigt indlede en overtrædelsesprocedure.

(1) EFT L 161 af 26.6.1999.

(2) EFT L 175 af 5.7.1985, som ændret ved Rådets direktiv 97/11/EF af 3.3.1997 (EFT L 73 af 14.3.1997).